Ole Stavad (S), 2006-03-29:
Sådan til orientering vil jeg sige, at jeg ikke sidder i nogen af de centrale udvalg, der beskæftiger sig med det her.
Derfor tror jeg såmænd, at det billede, jeg har, sådan i mange henseender svarer til det billede, som folk, der i øvrigt følger med, har.
Det, jeg godt ville spørge forbrugerministeren om, er: Kan han give en forklaring til mig og alle dem, der i øvrigt måtte sidde og undre sig, på, at skandale har afløst skandale på det her område?
Det er jo ikke ligegyldige sager, vi taler om, det er jo sager, som rent faktisk har medført flere dødsfald, og at i hundredvis, ja, måske tusindvis, af mennesker har været syge?
Det er jo noget, der har strakt sig over en lang periode, og hver gang ministeren har lovet, at nu tages der fat på det, der så er dukket op, går der kortere eller længere tid, og så dukker en ny skandale op.
Er der ikke noget, der helt grundlæggende er i uorden og problematisk i den her sag, og hvad agter ministeren at gøre for at få skabt en ny organisation og en ny virksomhed, som kan skabe en tryghed på et solidt grundlag hos befolkningen?
Det, der gik galt i den sag, var, at der var nogle virksomheder, som ikke tilbagekaldte varerne, sådan som de skulle.
Man fulgte et system, som man altid har fulgt, nogle regler, man altid har fulgt, nogle procedurer, man altid har fulgt, og som altid har virket upåklageligt.
Det gjorde de bare ikke denne gang.
Derfor har jeg grebet ind og strammet op, og den uafhængige revisionsenhed har jo også efter en grundig undersøgelse vurderet, at de opstramninger, jeg gennemførte, vurderes at være tilstrækkelige for at undgå, at sådan noget kan ske i fremtiden.
Generelt vil jeg sige, at det selvfølgelig er fuldstændig uacceptabelt for mig som minister – og nu tænker jeg ikke så meget på hindbærsagen – at man på forskellige områder inden for Fødevarestyrelsen kan åbne skabet og så opdage, at skeletterne så at sige falder ud.
Der har jeg givet besked på, at sådan nogle ting må jeg vide.
Fødevarestyrelsen må selv komme frem og fortælle mig, hvis der er problemer, sådan at vi kan få løst dem.
Det kan ikke være meningen, at de skal komme frem, ved at pressen undersøger dem.
Jeg synes, det er godt, at vi har en kritisk presse, som finder frem til de problemer, der er, men jeg havde bestemt gerne set, at Fødevarestyrelsen selv havde fundet frem til fejlene.
Der er vi så godt i gang med nu at få indrettet os sådan, at det gerne skulle ske i fremtiden.
Jeg er da glad for, at ministeren har den målsætning, at man skal kunne åbne skabene, uden at skeletterne falder ud.
Men virkeligheden er jo tilsyneladende, at hver gang pressen begynder at grave lidt dybere i et område, så finder man ud af, at de kontroller, som ministeren har oplyst Folketinget om at Fødevarestyrelsen er forpligtet til at foretage, i stor udstrækning ikke bliver foretaget.
Sådan finder man område for område mangel på mangel, og det har efterhånden stået på i hele ministerens ministertid.
Hver gang der dukker en konkret sag op, siger ministeren: Det må vi også gøre noget ved, nu skal vi have taget fat på det, og det må Fødevarestyrelsen blive bedre til at løse.
Han har lavet omstruktureringer, og hver gang der foretages ændringer, bliver det tilsyneladende kun værre.
Det er derfor, jeg spørger: Hvilke grundlæggende initiativer agter ministeren at tage, så vi kan få en fødevaresikkerhed i det her land, så vi igen kan have tillid til, at det er i orden?
Det har tidligere været et kendetegn for Danmark, som bl.a. har betydet, at eksportmarkeder, som har været lukkede for andre, har været åbne for os.
Ud over at være forbruger er jeg altså også forbrugerminister, og det er da uacceptabelt for mig, hvis vi ikke kan fastholde et højt fødevaresikkerhedsniveau i Danmark.
Det skal vi simpelt hen.
Det er også derfor, der bliver sat ind, når vi opdager, at der er problemer med styringen af fødevarekontrollen.
Det er jo også det, der bliver nu, men det er altså ikke et korrekt billede, som hr. Ole Stavad nu forsøger at fremstille, at fødevaresikkerheden nærmest ligger i ruiner og fødevarekontrollen slet ikke fungerer.
Nu skal vi også passe på, at vi ikke overdramatiserer det og selv bidrager til at skabe et forvansket billede af situationen både hos forbrugerne og i de lande, som vi eksporterer til.
Men når vi bliver opmærksomme på, at der er problemer, så er det uacceptabelt, så skal der skrides ind, og det er jo også det, der sker.